Document ID: 32010R0826

ΚΑΝΟΝΙΣΜΌΣ (ΕΕ) αριθ. 826/2010 ΤΗΣ ΕΠΙΤΡΟΠΉΣ
της 20ής Σεπτεμβρίου 2010
για παρέκκλιση από τον κανονισμό (ΕΕ) αριθ. 1272/2009 όσον αφορά την αγορά και τις πωλήσεις βουτύρου και αποκορυφωμένου γάλακτος σε σκόνη
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 43 στοιχεία στ) και ι), σε συνδυασμό με το άρθρο 4,
Εκτιμώντας τα ακόλουθα:
(1)
Βάσει του άρθρου 4 παράγραφος 1 στοιχείο β) του κανονισμού (ΕΚ) αριθ. 884/2006 της Επιτροπής, της 21ης Ιουνίου 2006, για τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου, όσον αφορά τη χρηματοδότηση των παρεμβάσεων του ΕΓΤΕ και τη λογιστική καταχώριση των ενεργειών δημόσιας αποθεματοποίησης από τους οργανισμούς πληρωμών των κρατών μελών (2), το ΕΓΤΕ χρηματοδοτεί τις δαπάνες για τις υλικές ενέργειες που αναφέρονται στο παράρτημα V του εν λόγω κανονισμού με βάση τα κατ’ αποκοπή ποσά, υπό την προϋπόθεση ότι οι αντίστοιχες δαπάνες δεν έχουν καθοριστεί από την ισχύουσα τομεακή γεωργική νομοθεσία.
(2)
Τα κατ’ αποκοπή ποσά που καθορίστηκαν και κοινοποιήθηκαν στα κράτη μέλη για το 2010 υπολογίστηκαν βάσει των κανόνων που ίσχυαν πριν από την 1η Μαρτίου 2010. Κατά την εν λόγω ημερομηνία, οι κανόνες σχετικά με την αγορά και τις πωλήσεις προϊόντων για και από την παρέμβαση, περιλαμβανομένων των δαπανών που βαρύνουν τους οργανισμούς παρέμβασης και τους επιχειρηματίες, οι οποίοι θεσπίζονται στον κανονισμό (ΕΕ) αριθ. 1272/2009 της Επιτροπής, της 11ης Δεκεμβρίου 2009, για τη θέσπιση κοινών λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την αγορά και την πώληση γεωργικών προϊόντων από τη δημόσια παρέμβαση (3), τέθηκαν σε ισχύ για τον γαλακτοκομικό τομέα.
(3)
Για να ληφθεί υπόψη η κατάσταση αυτή όσον αφορά τις πωλήσεις, προβλέφθηκε με τον κανονισμό (ΕΕ) αριθ. 569/2010 (4) παρέκκλιση από τον κανονισμό (ΕΕ) αριθ. 1272/2009 όσον αφορά τους κανόνες σχετικά με τις πωλήσεις βουτύρου και αποκορυφωμένου γάλακτος σε σκόνη με διαγωνισμό για τις προσφορές που θα υποβληθούν μέχρι τις 21 Σεπτεμβρίου 2010 και ώρα 11:00 πμ. (ώρα Βρυξελλών).
(4)
Για να διασφαλιστεί ο εναρμονισμένος υπολογισμός των κατ’ αποκοπή ποσών, πρέπει να δοθεί στα κράτη μέλη ο απαιτούμενος χρόνος για τον προσδιορισμό των δαπανών φόρτωσης/εκφόρτωσης καθώς και για την κοινοποίησή τους στην Επιτροπή. Επιπροσθέτως, πρέπει να εξεταστεί περαιτέρω και να οριστικοποιηθεί η ενιαία εφαρμογή των κανόνων σχετικά με τις δαπάνες που βαρύνουν τους οργανισμούς παρέμβασης και τους επιχειρηματίες σχετικά με την αγορά και τις πωλήσεις βουτύρου και αποκορυφωμένου γάλακτος σε σκόνη για και από την παρέμβαση. Λόγω των στενών χρονικών ορίων και των απαιτούμενων διαδικασιών, τα πρόσθετα αυτά στοιχεία δεν θα είναι διαθέσιμα εγκαίρως ώστε να ληφθούν υπόψη στην απόφαση για τον καθορισμό των κατ’ αποκοπή ποσών για τη λογιστική χρήση 2011. Ως εκ τούτου, η παρέκκλιση από τον κανονισμό (ΕΕ) αριθ. 1272/2009 πρέπει να καλύπτει μέχρι και το τέλος της λογιστικής χρήσης 2011.
(5)
Για την ταχεία αντίδραση και την αδιάλειπτη εφαρμογή της παρέκκλισης από τον κανονισμό (ΕΕ) αριθ. 1272/2009 μέχρι το τέλος της λογιστικής χρήσης 2011, ο παρών κανονισμός πρέπει να τεθεί σε ισχύ την ημερομηνία της δημοσίευσής του.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά παρέκκλιση του άρθρου 28 παράγραφος 3 τρίτο εδάφιο του κανονισμού (ΕΕ) αριθ. 1272/2009, οι δαπάνες που προκύπτουν από την εκφόρτωση του βουτύρου και του αποκορυφωμένου γάλακτος σε σκόνη στην εξέδρα φόρτωσης της αποθήκης βαρύνουν τον οργανισμό πληρωμών.
2. Κατά παρέκκλιση του άρθρου 42 παράγραφος 1 στοιχείο ε) του κανονισμού (ΕΕ) αριθ. 1272/2009, υποβάλλεται η προσφερόμενη τιμή σε ευρώ για το προϊόν το οποίο παραδίδεται σε παλέτες στην εξέδρα φόρτωσης της αποθήκης ή, ενδεχομένως, σε παλέτες φορτωμένες στο μεταφορικό μέσο αν πρόκειται για φορτηγό ή σιδηροδρομικό βαγόνι.
3. Κατά παρέκκλιση του άρθρου 52 παράγραφος 1 του κανονισμού (ΕΕ) αριθ. 1272/2009, το προϊόν τίθεται στη διάθεση των επιχειρηματιών σε παλέτες στην εξέδρα φόρτωσης της αποθήκης ή, ενδεχομένως, σε παλέτες φορτωμένες στο μεταφορικό μέσο αν πρόκειται για φορτηγό ή σιδηροδρομικό βαγόνι.
4. Κατά παρέκκλιση του άρθρου 52 παράγραφος 3 του κανονισμού (ΕΕ) αριθ. 1272/2009, τα έξοδα που συνδέονται, ανάλογα με την περίπτωση, με τη μεταφορά των προϊόντων μέχρι την εξέδρα φόρτωσης ή μέχρι και τη φόρτωσή τους στο μεταφορικό μέσο βαρύνουν τον οργανισμό πληρωμών και τα ενδεχόμενα έξοδα στοιβασίας και εκφόρτωσης από τις παλέτες βαρύνουν τον αγοραστή.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Οι παράγραφοι 2, 3 και 4 του άρθρου 1 εφαρμόζονται στους ειδικούς διαγωνισμούς για την πώληση βουτύρου και αποκορυφωμένου γάλακτος σε σκόνη που προκηρύσσονται δυνάμει του άρθρου 40 του κανονισμού (ΕΕ) αριθ. 1272/2009, για τις προσφορές που υποβάλλονται από τις 21 Σεπτεμβρίου 2010 και ώρα 11:00 πμ. (ώρα Βρυξελλών) μέχρι τις 20 Σεπτεμβρίου 2011 ώρα 11:00 (ώρα Βρυξελλών).
Η ισχύς του λήγει στις 30 Σεπτεμβρίου 2011.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Σεπτεμβρίου 2010.

Labels: 3
17